## Odluka o općinskim porezima Općine Vrhovine

### NN 131/2006 (4.12.2006.), Odluka o općinskim porezima Općine Vrhovine

# OPĆINA VRHOVINE

**2952**

Na temelju članka 30. – 40. Zakona o financiranju jedinica lokalne samouprave i
uprave (»Narodne novine« 117/93, 69/97, 33/00, 73/00 i 127/00), članka 24. – 34.
Zakona o izmjenama i dopunama Zakona o financiranju jedinica lokalne samouprave
i uprave (»Narodne novine« 59/01) i članka 18. stavak 1. točka 13. i članka 78.
Statuta Općine Vrhovine (»Županijski glasnik« Ličko-senjske županije 02/06),
članka 1. Odluke o pravnom osnaženju Statuta Općine Vrhovine »Županijski
glasnik« Ličko-senjske županije 17/06) Općinsko vijeće na 8. redovnoj sjednici
održanoj 22. 9. 2006. godine donijelo je

## ODLUKU

### O OPĆINSKIM POREZIMA OPĆINE VRHOVINE

I. OPĆE ODREDBE

Članak 1.

Ovom Odlukom o općinskim porezima (u daljnjem tekstu: Odluka) utvrđuju se:
stope, visina, te način obračuna i plaćanja općinskih poreza i prirezi koji su
vlastiti prihod Općine Vrhovine.

II. VRSTE POREZA I PRIREZA

Članak 2.

Općini Vrhovine pripadaju sljedeći porezi:
1. prirez na dohodak,
2. porez na potrošnju,
3. porez na kuće za odmor,
4. porez na neobrađeno poljoprivredno zemljište,
5. porez na nekorištene poduzetničke nekretnine,
6. porez na neizgrađeno građevinsko zemljište,
7. porez na tvrtku i naziv,
8. porez na korištenje javnih površina.

*1. Prirez porezu na dohodak*

Članak 3.

Prirez porezu na dohodak plaća se na sve vrste poreza na dohodak propisane
Zakonom o porezu na dohodak.

Članka 4.

Vrsta poreza na dohodak, obračun, način i rokovi plaćanja prireza na dohodak
propisani su Zakonom o porezu na dohodak i primjenjuju se pri utvrđivanju
prireza porezu na dohodak.

Članak 5.

Obveznik plaćanja prireza porezu na dohodak je fizička osoba koja ostvaruje
dohodak u Republici Hrvatskoj, a obveznik je poreza na dohodak prema Zakonom o
porezu na dohodak i ima prebivalište ili uobičajeno boravište na području općine
Vrhovine.

Članak 6.

Osnovica prireza porezu na dohodak je porez na dohodak.

Članak 7.

Prirez porezu na dohodak plaća se po stopi od 7%.

Članak 8.

Poslove u vezi s utvrđivanjem i naplatom prireza na dohodak obavlja Porezna
uprava.

*2. Porez na potrošnju*

Članak 9.

Porez na potrošnju na potrošnju alkoholnih pića (prirodnih vina, specijalnih
vina, vinjak, rakiju i žestoka pića), piva i bezalkoholnih pića uključujući 100%
prirodne sokove, mineralne negazirane i gazirane vode plaća se po stopi od 3%.

Članak 10.

Obveznici poreza na potrošnju je pravna i fizička osoba koja pruža ugostiteljske
usluge na području Općine Vrhovine.

Članak 11.

Porez na potrošnju alkoholnih i bezalkoholnih pića, prihod je općine Vrhovine a
obveznik poreza obračunava i plaća na način i u rokovima propisanim Zakonom o
porezu na dodanu vrijednost.

Članka 12.

Osnovica poreza na potrošnju čini prodajna cijena pića koja se proda u
ugostiteljskim objektima.
Obračun poreza iskazuje se u evidencijama propisanim za obračun poreza na promet
proizvoda i usluga.

Članak 13.

Nadzor nad obračunom i plaćanjem poreza na potrošnju obavlja Porezna uprava,
Područni ured Gospić.

*3. Porez na kuće za odmor*

Članak 14.

Kućom za odmor smatra se svaka zgrada, dio zgrade ili stan koji se koriste
povremeno ili sezonski.
Kućom za odmor u smislu ove Odluke ne smatraju se gospodarske zgrada koje služe
za smještaj poljoprivrednih strojeva, oruđa i drugog pribora.

Članak 15.

Porez na kuće za odmor pravne i fizičke osobe koji su vlasnici kuća za odmor, a
koje se nalaze na području općine Vrhovine plaćaju u godišnjoj visini od 5,00
kuna po m2 korisne površine kuće za odmor na cijelom području općine Vrhovine.

Članak 16.

Porez na kuće za odmor ne plaća se na kuće za odmor koje se ne mogu koristiti
zbog razaranja uzrokovanih: ratom, prirodnim nepogodama (potres, zemljotres,
požar i sl.) te starošću i dotrajalosti kao i za vrijeme dok su u njih smješteni
izgnanici i prognanici.
Porez na kuće za odmor ne plaća se ni na odmarališta u vlasništvu jedinica
lokalne i područne (regionalne) samouprave koja služe za smještaj djece do 15
godina starosti.

Članak 17.

Rješenje o razrezu poreza na kuće za odmor donosi Porezna uprava, Područni ured
Gospić, Ispostava Otočac.
Porez na kuće za odmor plaća se u roku od 15 dana od dana dostave rješenja o
utvrđivanju tog poreza.

Članak 18.

Obveznici poreza na kuće za odmor dužni su tijelu iz stavka 1. članka 17. Odluke
dostaviti podatke o kućama za odmor, koji se odnose na mjesto gdje se nalazi
objekt, korisnu površinu, te druge podatke potrebne za razrez poreza na kuće za
odmor, do 31. ožujka godine za koju se utvrđuje porez na kuće za odmor.

*4. Porez na neobrađeno obradivo poljoprivredno zemljište*

Članak 19.

Porez na neobrađeno poljoprivredno zemljište plaća vlasnik ili zakupac tog
zemljišta ako zemljište ne obrađuju godinu dana.

Članak 20.

Pod neobrađenim obradivim poljoprivrednim zemljištem iz članka 19. ove Odluke
smatra se zemljište koje se po svojoj veličini, klasi i kulturi može obrađivati
i privesti poljoprivrednoj proizvodnji, ali ga vlasnici ili zakupci ne obrađuju.

Članak 21.

Osnovica poreza na neobrađeno obradivo poljoprivredno zemljište je površina
neobrađenog obradivog zemljišta izražena u hektarima.

Članak 22.

Porez na neobrađeno obradivo poljoprivredno zemljište plaća se po jednom hektaru
neobrađenog poljoprivrednog zemljišta u godišnjem iznosu i to:
• oranica              300,00 kn
• povrtnjak           500,00 kn
• voćnjak             700,00 kn
• livada                 100,00 kn

Članak 23.

Porez na neobrađeno obradivo poljoprivredno zemljište ne plaća se na zemljište
povjereno na privremeno upravljanje Općini Vrhovine, APN ili nekom drugom
državnom organu.

Članak 24.

Porez na neobrađeno obradivo poljoprivredno zemljište ne plaća porezni obveznik
koji je nesposoban za rad zbog starosti ili bolesti.
O oslobađanju plaćanja poreza na neobrađeno obradivo poljoprivredno zemljište
odlučuje Porezna uprava, Područni ured Otočac a za svaki konkretan o tome je
dužno izvijestiti Općinsko vijeće Općine Vrhovine.

Članak 25.

Porez na neobrađeno obradivo poljoprivredno zemljište plaća se u roku od 15 dana
od dana dostave rješenja o utvrđivanju tog poreza.
Obveznik poreza na neobrađeno obradivo poljoprivredno zemljište mora Poreznoj
upravi, Područni ured Gospić dostaviti podatke o mjestu, veličini, klasi i
kulturi zemljišta koje se ne obrađuje do 31. ožujka godine za koju se porez
utvrđuje.

Članak 26.

Porez na neobrađeno obradivo poljoprivredno zemljište je porez – prihod Općine
Vrhovine a rješenje o razrezu poreza donosi Porezna uprava, Područni ured
Otočac.

*5. Porez na neiskorištenu poduzetničku nekretninu*

Članak 27.

Porez na nekorištenu poduzetničku nekretninu plaća se na nekretnine namijenjene
obavljanju poduzetničke djelatnosti (proizvodni i drugi poslovni prostor) koje
se ne koriste.
Pod nekorištenom poduzetničkom nekretninom iz prethodnog stavka ovog članka
smatra se nekretnina u kojoj se ne obavlja djelatnost godinu dana.

Članak 28.

Obveznik poreza na nekorištenu poduzetničku nekretninu je fizička i pravna osoba
vlasnik nekretnine.
Osnovica poreza na nekorištenu poduzetničku nekretninu je korisna površina
nekretnine izrađena u m2, a porez se plaća u iznosu od 5 kuna po m2 nekorištene
poduzetničke nekretnine.

Članak 29.

Porez na nekorištenu poduzetničku nekretninu ne plaća se na:
• nekretninu koja je dodijeljena Općini Vrhovine na privremeno upravljanje,
• nekretnina koja ima svojstvo kulturnog dobra prema Zakonu o zaštiti i čuvanju
kulturnih dobara (»Narodne novine« 69/99).

Članak 30.

Obveznik poreza na nekorištenu poduzetničku nekretninu moraju Poreznoj upravi,
Područni ured Otočac dostaviti podatke o nekorištenim poduzetničkim nekretninama
najkasnije do 31. ožujka godine za koju se porez utvrđuje.

Članak 31.

Porez na nekorištenu poduzetničku nekretninu je porez – prihod Općine Vrhovine.
Porez na nekorištenu poduzetničku nekretninu plaća se godišnje, a u roku od 15
dana od dana dostave rješenja o razrezu Porezne uprave, Područnog ureda Otočac.

*6. Porez na neizgrađeno građevinsko zemljište*

Članak 32.

Porez na neizgrađeno građevinsko zemljište plaća pravna i fizička osoba koja je
vlasnik neizgrađenog građevinskog zemljišta.
Pod neizgrađenim građevinskim zemljištem iz stavka 1. ovoga članka smatra se
zemljište koje se nalazi unutar granica građevinskog područja naselja na kojemu
se u skladu sa prostornim planom mogu graditi građevine za stanovanje, poslovne
i druge namjene, a na kojemu nije izgrađena nikakva građevina.
Neizgrađenim građevinskim zemljištem smatra se i zemljište na kojemu postoji
privremena građevina za čiju izgradnju nije potrebno odobrenje za gradnju kao i
zemljište na kojemu se nalaze ostaci nekadašnje građevine.

Članak 33.

Porez na neizgrađeno građevinsko zemljište plaća se 1,00 kunu po m neizgrađenog
građevinskog zemljišta.

Članak 34.

Obveznik poreza na neizgrađeno građevinsko zemljište mora Poreznoj upravi,
Područni ured Gospić dostaviti podatke o mjestu, površini i katastarskoj čestici
neizgrađenog građevinskog zemljišta najkasnije do 31. ožujka godine za koju se
porez utvrđuje.

Članak 35.

Porez na neizgrađeno građevinsko zemljište je porez – prihod Općine Vrhovine.
Porez na neizgrađeno građevinsko zemljište plaća se godišnje, a u roku od 15
dana od dana dostave rješenja za razrez tog poreza donosi Porezna uprava,
Područni ured Otočac.

*7. Porez na tvrtku ili naziv*

Članak 36.

Naziv ili tvrtka jest ime pod kojim pravna odnosno fizička osoba posluje, a
dužna ju je istaknuti po posebnim propisima na ulazu u poslovne prostorije koje
koristi za obavljanje djelatnosti.

Članak 37.

Porez na tvrtku ili naziv plaćaju pravne ili fizičke osobe koje su obveznici
poreza na dobit ili poreza na dohodak i registrirani su za obavljanje
djelatnosti.
Osobe iz prethodnog stavka koje u svom sastavu imaju poslovne jedinice obveznici
su poreza na tvrtku za svaku poslovnu jedinicu.
Porez na tvrtku plaća se neovisno o tome je li tvrtka istaknuta.

Članak 38.

Porez na tvrtku plaća se u godišnjem iznosu i to:
1. Pravne osobe (klasificirane po Zakonu o knjigovodstvu)
• velika i srednja trgovačka društva                             1.500,00 kn
• mala trgovačka društva                                               500,00 kn
2. Fizičke osobe koje obavljaju djelatnost (prema Zakonu o obrtu)
• ugostiteljske, trgovačke i zabavne radnje                     500,00 kn
• odvjetnici i druga slobodna zanimanja                         500,00 kn
• proizvodne i uslužne                                                   300,00 kn
• ostale                                                                         200,00 kn

Članak 39.

Osobe koje u svom sastavu imaju poslovnu jedinicu na području Općine Vrhovine
(prodavaonicu, radionice, prodajna mjesta) obveznici su poreza na tvrtku u punom
iznosu za svaku poslovnu jedinicu u visini 50%-tnom iznosu utvrđenog u članku
38. ove Odluke.

Članak 40.

Ako se tijekom godine tvrtka upiše u registar trgovačkog suda i započne s
obavljanjem djelatnosti tijekom fiskalne godine obveznik poreza na tvrtku
odnosno naziv plaća porez na tvrtku odnosno naziv razmjerno mjesecima poslovanja
uz uvjet predočenja potvrde izdane od nadležnog tijela.

Članak 41.

Obveznik poreza na tvrtku ili naziv dužan je promjenu imena tvrtke, odnosno
naziva prijaviti Poreznoj upravi, Područni ured Otočac kao i sve druge promjene
koje utječu na visinu i razrez poreza u roku od 15 dana od dana upisa promjene u
registar trgovačkog suda odnosno nastanka promjene.

Članak 42.

Rješenje o razrezu poreza na tvrtku donosi Porezna uprava, Područni ured Otočac.

Članak 43.

Porez na tvrtku odnosno naziv je porez – prihod Općine Vrhovine.
Porez na tvrtku odnosno naziv plaća se godišnje, a u roku od 15 dana od dana
dostave rješenja za razrez tog poreza.

*8. Porez na korištenje javne površine*

Članak 44.

Porez na korištenje javne površine plaća pravna ili fizička osoba koja koristi
javnu površinu.

Članak 45.

Javnom površinom u smislu ove Odluke, smatraju se zemljišta koja su, u skladu s
prostornim planom, namijenjena općoj uporabi (ulice, trgovi, igrališta, parkovi,
zelene površine, parkirališta, pješačke staze, otvoreni odvodni kanali, dječja
igrališta i sl.).

Članak 46.

Visinu, uvjete i način plaćanja poreza na korištenje javnih površina Općinsko
poglavarstvo Općine Vrhovine će propisati posebnom odlukom.

III. PRELAZNE I ZAVRŠNE ODREDBE

Članak 47.

Izmjene i dopune vrše se na prijedlog Općinskog poglavarstva Općine Vrhovine
koje je ovlašteno davati tumačenja i poduzimati mjere s ciljem njezine provedbe.

Članak 48.

Ova Odluka stupa na snagu osmog dana od dana objave u »Narodnim novinama« a
primjenjivat će se od 1. 1. 2007. godine.

Članak 49.

S danom primjene ove Odluke prestaju važiti:
• Odluka o općinskim porezima klasa: 410-07/01-01/1 (»Narod­ne novine« 115/01)
• Odluka o općinskim porezima klasa: 410-07/03-01/01 (»Narodne novine« 11/03)

Klasa: 410-07/06-01/01
Urbroj: 2125/09-000/01-06/753
Vrhovine, 22. rujna 2006.

Predsjednik
**Nikola Ivančević** v. r.

Odluka, NN 131/2006-2952
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)